Issaries

Issaries (også kendt som Aesop, Enki, Lugus og Kriophoros) er den snarrådige og veltalende gud for bevægelse, kommunikation, overgange, held og frihed fra undertrykkelse. Han er en yderst kompliceret guddom, hvis sammensatte natur afspejles i hans vidt forskellige virkefelter: Han er gud for veje og rejser og derfor både gudernes sendebud, de vejfarendes beskytter og til tider Psychopompos 'sjæleføreren', der leder døde til deres næste liv. Han er ligeledes den skælmske og intelligente trickster i den Gamle Verdens Panteon, der spiller en afgørende rolle i etableringen af såvel kosmiske og naturlige forhold som samfundsforhold ved hjælp af både list, oprør og narrestreger. Han er desuden en gud for gevist og tilbedes derfor af både købmænd og tyve. I mange myter er han den gud, der står de dødelige nærmest.
Issaries' position som overgangenes gud er både konkret - som vogter af porte, broer og døre - og mere abstrakt som overgangen fra en tilstand til en anden. Han præsiderer over konflikters begyndelse og afslutning og dermed også krig og fred. Dørenes til hans templer er åbne ved krigstid og lukkede for at markere freden. Han symboliserer forandring og overgange som den mellem fortid og fremtid og den fra tilstand til en anden. Han repræsenterer tiden og kan skue både frem og tilbage. Han er mellemvejen mellem barbarisme og civilisation, ungdom og alderdom, land og by.
Issaries er kun sjældent genstand for en officiel kult og har kun ganske få større templer. Til gengæld spiller han en helt central i privat kult med helligdomme over hele den Gamle Verden.
Category:Den Gamle Verdens Panteon
Category:Den Gamle Verden
Category:Guddom